**Nikolaj Denkov Denkov** (bulgarsk: Николай Денков Денков; født 3. september 1962) er en bulgarsk politiker som har vært Bulgarias statsminister siden 6. juni 2023. Han var tidligere utdanningsminister. Han er fysiker, kjemiker og fysikalsk kjemiker og er medlem av det bulgarske vitenskapsakademi. Han har undervist ved Universitetet i Sofia.

Biografi
--------

Denkov ble født 3. september 1962 i Stara Zagora. Etter videregående utdanning i Sofia tok han mastergrad i kjemi og farmasi ved St. Kliment-Ohridski University of Sofia i 1987, og han forsvarte i 1993 sin doktorgrad. Han har arbeidet som forsker og gjesteforeleser i Japan og Frankrike.

Denkov har forelest ved Universitetet i Sofia siden 1997 og vært professor i fysikalsk kjemi siden 2008. Fra 2008 til 2015 var han også fakultetsleder. Han har spesialistutdannelse fra Japan og Sverige, og har også arbeidet som forsker i USA og Frankrike. Han har fått flere priser i Bulgaria for sitt forskningsarbeid, og han ble i 2019 innvalgt som medlem i Academia Europaea.

Politisk karriere
-----------------

Fra august 2014 til april 2016 var Denkov viseminister for utdanning og forskning i regjeringen til Bojko Borisov med ansvar for høyere utdanning, og fra januar 2017 til mai 2017 var han fungerende minister for utdanning og forskning i den midlertidige regjeringen til Ognjan Gerdzjikov.

Fra mai 2021 til desember 2021 var han igjen fungerende minister for utdanning og forskning i den midlertidige regjeringen til Stefan Janev, og han ble etter utdanningsminister i regjeringen til Kiril Petkov.

Nikolaj Denkov på NATO-toppmøtet i Vilnius 2023. Denkov nederst til venstre nest etter Justin Trudeau
Etter parlamentsvalget i Bulgaria i april 2023 ble Denkov foreslått som statsminister som ledd i en koalisjonsavtale mellom de to største koalisjonene GERB-SDS og PP-DB Denkov representerer partiet PP. Avtalen gikk ut på at Denkov skulle lede regjeringen de første ni månedene, deretter skulle Marija Gabriel overta som statsminister. En bindende avtale om dette ble inngått 2. juni 2023. Fire dager senere ble Denkovs regjering godkjent i parlamentet med 132 mot 69 stemmer.

Den nye regjeringen legger vekt på å begrense russisk innflytelse på landets sikkerhet og vil arbeide for å innlemme Bulgaria i Schengen-området og Eurosonen. Tilnærmingen til Schengen-samarbeidet har imidlertid møtt motstand i Nederland og Østerrike.

Referanser
----------

1. ↑   Strazha.bg[Hentet fra Wikidata]
2. ↑  «България има ново правителство с премиер Николай Денков - По света и у нас - БНТ Новини». bntnews.bg. 6. juni 2023.
3. ↑  «Министър». Arkivert fra originalen 23. mai 2022. Besøkt 19. juli 2023.
4. ↑  «Department of Chemical Engineering - Prof. Nikolai D. Denkov, Ph.D. D.Sc.».
5. ↑  «Избират кабинета "Петков", новите министри поемат властта».
6. ↑  GERB, Borgere for utvikling av et europeisk Bulgaria, ledet av Bojko Borisov, og SDS, Unionen av de demokratiske krefter, ledet av Rumen Hristov
7. ↑  PP, Vi fortsetter endringen, ledet av Kiril Petkov og Asen Vasiliev, og DB, Demokratisk Bulgaria, ledet av Hvisto Ivanov
8. 1 2  Dunai, Marton (23. mai 2023). «Bulgaria breaks political deadlock with proposed power-sharing deal». Financial Times.
9. 1 2  «Bulgaria agrees government with rotating PMs to tackle corruption». POLITICO. 22. mai 2023.
10. ↑  «Nikolai Denkov, nuevo primer ministro de Bulgaria» **(spansk)**. RTVE. 6. juni 2023.
11. ↑  «Bulgaria's parliament elects new government led by PM Denkov». Reuters. 6. juni 2023.
12. ↑  «Bulgarian Parliament Approves Coalition Government After Five Elections In Two Years». Radio Free Europe/Radio Liberty. 6. juni 2023.

|  |  |
| --- | --- |
| Oppslagsverk/autoritetsdata | VIAF **·** GND **·** ORCID **·** Google Scholar

 |